《法梧门祭酒龛》
清代·查世官

昔闻丹丘生，说诗譬诸禅。镜花与水月，应作如是观。

维摩本无与，文字皆可删。心通有顿悟，千偈如水翻。

当其未悟时，兀兀一蒲团。空明渺众虑，丈室何其宽。

先生居上座，瘦骨如瞿昙。庄严具七宝，定慧彻三关。

说法用我法，舌本如转环。吾无隐乎尔，香气来旃檀。

色相涌空界，四壁开烟峦。白云淡流水，黄叶飞空山。

清泉咽幽石，孤花媚秋潭。宗门有了义，此境须微参。

啖蜜得真味，食蔗有回甘。作诗呈我佛，弥勒应同龛。

作者简介：查世官，字怀忠，海宁人。诸生。有《南庐诗钞》。